amanoisuno/poetBack huggingface dataset:
和太原張相公山亭懷古 崔公信 
疊石狀崖巘，翠含城上樓。前移廬霍峰，遠帶沅湘流。瀟灑主人靜，夤緣芳徑幽。清輝在昏旦，豈異東山遊。
過小妓英英墓 楊虞卿 
蕭晨騎馬出皇都，聞說埋冤在路隅。別我已為泉下土，蘭質蕙心何所在，焉知過者是狂夫。
句 楊虞卿 
河勢昆侖遠，山形菡萏秋。
和段相公登武擔寺西台 楊汝士 
清淨此道宮，層台複倚空。偶時三伏外，列席九霄中。平視雲端路，高臨樹杪風。自憐榮末座，前日別池籠。
和段相公夏登張儀樓 楊汝士 
從公城上來，秋近絕纖埃。樓古秦規在，江分蜀望開。遠山標宿雪，末席本寒灰。陪賞今為忝，臨歡敢訴杯。
和宗人尚書嗣複祠祭武侯畢，題臨淮公舊碑 楊汝士 
古柏森然地，修嚴蜀相祠。一過榮異代，三顧盛當時。功德流何遠，馨香薦未衰。敬名探國志，飾像慰甿思。昔謁從征蓋，今聞擁信旗。固宜光寵下，有淚刻前碑。
宴楊僕射新昌裏第 楊汝士 
隔坐應須賜禦屏，盡將仙翰入高冥。文章舊價留鸞掖，當時疏廣雖雲盛，詎有茲筵醉綠醽。
建節後偶作 楊汝士 
拋卻弓刀上砌台，上方台榭與雲開。山僧見我衣裳窄，知道新從戰地來。
題畫山水 楊汝士 
太華峰前是故鄉，路人遙指讀書堂。如今老大騎官馬，羞向關西道姓楊。
賀筵占贈營妓 楊汝士 
郎君得意及青春，蜀國將軍又不貧。一曲高歌紅一匹，兩頭娘子謝夫人。
句 楊汝士 
昔日蘭亭無豔質，此時金谷有高人。（裴令公居守東洛，士云云。白知不能加，遽裂之，曰：「笙歌鼎沸，勿作冷淡生活。」元顧白曰：「樂天所謂能全其名者也。」）
賦得芙蓉出水 陳至 
菡萏迎秋吐，夭搖映水濱。劍芒開寶匣，峰影寫蒲津。下覆參差荇，高辭苒弱蘋。自當巢翠甲，非止戲赬鱗。莫以時先後，而言色故新。芳香正堪玩，誰報涉江人。
薦冰 陳至 
淩寒開涸冱，寢廟致精誠。色靜澄三酒，光寒肅兩楹。形鹽非近進，玉豆為潛英。禮自春分展，堅從北陸成。藉茅心共結，出鑒水漸明。幸得來觀薦，靈台一小生。
句 陳至 
藻井尚寒龍跡在，紅樓初施日光通。
薦冰 趙蕃 
仲月開淩室，齋心感聖情。寒姿分玉坐，皓彩發丹楹。積素因風壯，虛空向日明。遙涵窗戶冷，近映冕旒清。在掌光逾澈，當軒質自輕。良辰方可致，由此表精誠。
老人星 趙蕃 
大史占南極，秋分見壽星。增輝延寶曆，發曜起祥經。灼爍依狼地，昭彰近帝庭。高懸方杳杳，孤白乍熒熒。應見光新吐，休征德自形。既能符聖祚，從此表遐齡。